<classify> VIONGOZI kadhaa kutoka Serikali ya Zanzibar SMZ na ya Muungano, leo wanatarajia kuungana na wakazi wa Zanzibar, kuwaombea dua wanamapinduzi walioongoza Mapinduzi ya mwaka 1964.Watafanya hivyo katika kilele cha wiki ya kumkumbuka Rais wa Kwanza wa Zanzibar, Abeid Amani Karume aliyeuawa siku kama ya leo miaka 47 iliyopita.Kwa mujibu wa Waziri wa Nchi, Ofisi ya Makamu wa Pili wa Rais wa Zanzibar, Mohammed Aboud Mohamed, viongozi hao watakusanyika katika Ofisi Kuu ya Chama Cha Mapinduzi CCM Mtaa wa Kisiwandui, kwa ajili ya dua maombi maalumu kwa Mzee Karume na viongozi wengine waliotoa mchango mkubwa katika ukombozi wa Zanzibar.Maombi yataongozwa na viongozi mbali mbali wa dini, baadhi ya viongozi na wanafamilia wa Karume, kuweka mashada ya maua katika kaburi la kiongozi wetu huyo mpendwa, alisema Mohamed.Wiki ya kumkumbuka Mzee Karume ilianza Jumanne iliyopita kwa shughuli mbali mbali, hasa makongamano kadhaa yaliyolenga vijana kujifunza kutoka kwa maisha na uongozi bora wa Rais wa Kwanza wa Zanzibar.Maadili ya uongozi, uzalendo, mapenzi kwa watu, kujitolea, huduma za kijamii bure maji, elimu, na afya, umoja, na Muungano kati ya Zanzibar na Tanzania, ni miongoni kwa mada zilizojadiliwa katika makongamano kadhaa, ambako vijana na viongozi katika ngazi mbali mbali wanatakiwa kuiga na kufuata.Katika kongamano lililotayarishwa na Chuo cha Kumbukumbu cha Mwalimu Nyerere Tawi la Zanzibar, Alhamisi iliyopita, Makamu wa Rais wa Tanzania, Samia Suluhu Hassan ambaye alikuwa mgeni rasmi, alisema njia bora ya kuwaenzi Karume na Mwalimu Julius Nyerere ni kufuata nyao zao.Samia alisema Karume alifanya mengi kwa ajili ya Wazanzibari na Watanzania, ikiwemo kupiga vita rushwa na kuonesha juhudi za kupeleka mbele maendeleo.Lakini, alisema baadhi ya viongozi wanaendelea na kukiuka maadili ya uongozi, kujihusisha na rushwa, na kuendeleza dhulma kwa wananchi wanyonge, kinyume cha mafundisho kutoka kwa Mzee Karume.Jana kongamano lilifanyika kwenye Ukumbi wa Shehe Idrissa Abdulwakil viwanja vya Wizara ya Habari, Utalii na Mambo ya Kale, ambako mada kadhaa pia zilitolewa chini ya uenyekiti wa Waziri Aboud.Kuanzia mwaka huu, Serikali ya Mapinduzi ya Zanzibar imeamua kuboresha utaratibu wa maadhimisho kwa kuanzisha Wiki ya Kumbukumbu ya Karume. Karume aliuawa na mlinzi wake Aprili 7, 1972 katika Ofisi Kuu ya CCM Kisiwandui wakati akicheza bao.  <topic>: kitaifa 